b'\n_START_ARTICLE_\nTempljarji\n_START_PARAGRAPH_\nTempljarji (polni naziv Red siroma\xc5\xa1nih vitezov Kristusa in Salomonovega templja; latinsko Paupers commilitones Christi Templique Solomonici) so bili kr\xc5\xa1\xc4\x8danski cerkveni red, ki ga je ustanovil francoski vitez Hugo Paynski, da bi \xc5\xa1\xc4\x8ditil kr\xc5\xa1\xc4\x8danske romarje na poti v Sveto de\xc5\xbeelo, predvsem v Jeruzalem. Pravih vitezov med templjarji je bila le desetina.\n_START_SECTION_\nZgodovina reda\n_START_PARAGRAPH_\nRed je najprej imel le devet \xc4\x8dlanov, vendar pa je njihov sloves kmalu narasel in z njim tudi \xc5\xa1tevilo pripadnikov. Ime so dobili po njihovem prebivali\xc5\xa1\xc4\x8du v bli\xc5\xbeini Salomonovega templja v Jeruzalemu. _NEWLINE_Templjarji so imeli glavno vlogo v kri\xc5\xbearskih vojnah, saj so branili nekatere kri\xc5\xbearske dr\xc5\xbeave, mo\xc5\xbeno pa jih je bilo sklicati prakti\xc4\x8dno ob vsakem \xc4\x8dasu. Bili so izku\xc5\xa1eni, tako reko\xc4\x8d poklicni vojaki.\n_START_SECTION_\nBan\xc4\x8dni\xc5\xa1tvo\n_START_PARAGRAPH_\nKmalu so si pridobili veliko bogastvo, saj jim je veliko takratnih vladarjev podarjalo zemljo in denar. V takratnem \xc4\x8dasu je bilo prepovedano dajati posojila za obresti, zato so se templjarji odlo\xc4\x8dili, da bodo posojali denar tako, da bodo ljudje, ki si bodo hoteli izposoditi denar, najprej morali polo\xc5\xbeiti dolo\xc4\x8deno vsoto denarja (polog). \xc5\xa0ele nato so lahko vzeli posojilo. S tem so preslepili kr\xc5\xa1\xc4\x8dansko Cerkev, ki je prepovedovala obresti na posojila. Imeli so zemljo na mnogo krajih v Evropi, tam so zgradili, kupili ali dobili kot darove majhne hi\xc5\xa1e (komende), ki so slu\xc5\xbeile kot podru\xc5\xbenice dana\xc5\xa1njih bank. Tam so ljudje lahko hranili denar, dajali posojila, pla\xc4\x8devali najemnino (\xc4\x8de so imeli najeto zemljo, ki je bila v lasti templjarjev), ukvarjali pa so se tudi s prenosom denarja na dolge razdalje (nekak\xc5\xa1ni potovalni \xc4\x8deki). Skratka, imeli so zelo velik finan\xc4\x8dni vpliv za takratni \xc4\x8das. Nekateri so mnenja, da so s tem osnovali poznej\xc5\xa1i ban\xc4\x8dni sistem v Evropi.\n_START_SECTION_\nKonec templjarjev\n_START_PARAGRAPH_\nTempljarji so s svojim bogastvom, \xc4\x8deprav naj bi bili revni, in vplivom postajali vedno mo\xc4\x8dnej\xc5\xa1i. Francoski kralj Filip IV. Lepi si je od njih sposodil veliko koli\xc4\x8dino denarja, ki pa je ni mogel vrniti, zato je dal vse templjarje aretirati v petek, 13. oktobra leta 1307 (od tega dne velja petek, trinajstega za nesre\xc4\x8den dan). Nato so jih mu\xc4\x8dili, tako da so ve\xc4\x8dinoma pod prisilo priznali, da so pljuvali po kri\xc5\xbeu ter priznali homoseksualnost, kar pa ni bilo res. Pape\xc5\xbe Klemen V. je 22. marca 1312 s pape\xc5\xa1ko bulo Vox in excelso razpustil in za vedno prepovedal Templjarski red. 18. marca 1314 sta bila zadnji "veliki mojster" templjarjev Jacques de Molay in njegov pomo\xc4\x8dnik, se\xc5\xbegana na grmadi. Ko je gorel, naj bi de Molay preklel takratnega pape\xc5\xbea Klemena V. in kralja Filipa IV. "Lepega" ter ju povabil, naj se mu pridru\xc5\xbeita v smrti. To ni potrjeno, je pa res, da je pape\xc5\xbe Klemen V. umrl le en mesec po njegovi usmrtitvi (bil je \xc5\xbea dalj \xc4\x8dasa bolehen), francoski kralj Filip IV. "Lepi" pa sedem mesecev pozneje (sepsa po padcu s konja). _NEWLINE_Za institucionalno okrnjeno nadaljevanje reda poskrbi edino portugalski kralj Denis Portugalski, ki ignorira vse protitempljarske pape\xc5\xa1ke bule in za\xc5\xa1\xc4\x8diti templjarje na Portugalskem za zahvalo pri rekonkvisti in razvoju de\xc5\xbeele. Leta 1317 ustanovi iz organizacije templjarjev na Portugalskem novi vite\xc5\xa1ki Kristusov red (Ordem dos Cavaleiros de Nosso Senhor Jesus Cristo). Leta 1319 novi red, ki izhaja iz portugalskih templjarjev, potrdi pape\xc5\xbe Janez XXII._NEWLINE_ _NEWLINE_Od razpustitve templjarskega reda pa se pojavljajo nedokazani namigi, da templjarji skrivaj \xc5\xa1e vedno delujejo, izbranci naj bi bili \xc4\x8dlani iluminatov. Za njihove naslednike so se razglasile razli\xc4\x8dne ezoteri\xc4\x8dne zdru\xc5\xbebe. Ena izmed skrivnosti, ki naj bi jo varovali njihovi nasledniki, je tudi skrivnost Svetega grala.'